Ди щIыналъэм и щэхухэр
«Тропа» — аращ зэреджэр Дон Iус Ростов щыщ режиссёр Анищенкэ Эдуард Котляровхэ Викторрэ Мариерэ я тхылъыр и лъабжьэу триха фильмым. Жэпуэгъуэм и 27-м ар Гагарин Юрий и цIэр зэрихьэу Ростов дэт библиотекэм щагъэлъэгъуащ.
Фильмым елэжьа гупыр Кинофильмыр нэхъыбэу хуэунэтIащ фашистхэм Къэбэрдей-Балъкъэрым и бгыхэм къыщалъыхъуамрэ, «Аненербе» и щэхухэмрэ. Режиссёр щIалэм нэмыцэ гуп щхьэхуэм Кавказым щащIар къигъэлъэгъуам и мызакъуэу, «Эдельвейс»-м щыщу «Аненербе» экспедицэм хэтхэм ядэIэпыкъуахэм, Хэку зауэшхуэм ятеухуауэ куэд зыщымыгъуазэ теплъэгъуэхэр гъэщIэгъуэну цIыхухэм я пащхьэ ирилъхьащ.
КъищынэмыщIауэ, абы и теплъэгъуэ щхьэхуэхэм зауэ зэма-ныр зэрыщытауэ щызэфIагъэувэ-жащ. Абы папщIэ фильмым хэтхэр тхьэмахуэкIэ бгъуэнщIагъым щыпсэуащ — мафIэкIэ пщафIэу, сыхьэт 14-м нэблагъэкIэ съемкэхэр ирагъэкIуэкIыу.
Режиссёрым фильмым хэтыну къригъэблэгъахэр актёркъым, атIэ дзэ тхыдэр зэфIагъэувэжу Донецк дэт клубым щыщ щIалэхэращ. НэхъапэкIэ апхуэдэхэм хэмытами, ахэр уи фIэщ хъуууэ щыджэгуащ абы.
Анищенкэ Эдуард документальнэ фильм и щыпэтехкъым. Аращ «Неоконченный маршрут» фIэщыгъэм щIэту, Дятлов Игорь зи унафэщIу щыта гупым теухуар тезыхар. Куэд мыщIэу «Тропа» фильмри Интернетым къралъхьэнущ.
Лъэныкъуэ куэдкIэ егупсысауэ трахащ ар. Кавказым и къыщхьэщыжакIуэхэм я уэрэдхэр Дон Iус Ростов щыщ бардхэм ягъэзэщIащ. Фильмым макъамэ хуитхащ Снегирёв Игорь. ИужькIэ утыкум къыщыпсэлъащ Анищенкэ Эдуардрэ Котляров Викторрэ. Виктор хьэщIэхэм щIэгъэкъуэнышхуэ яхуэхъуащ, абы къыхэкIыу езым хуэгъэза упщIэхэр куэдт. Фильмыр еплъахэм гъэщIэгъуэн зэращыхъуам и щыхьэтщ а пщыхьым къекIуэлIахэм «В роли охотников за тайнами «Аненербе» Котляровхэ къыдагъэкIа тхылъыр куэду зэращэхуар.
Тэрчокъуэ Дисэ.
